## Odluka Ustavnog suda Republike Hrvatske broj: U-IIIA-3687/2007 od 26. studenoga 2008.

### NN 147/2008 (18.12.2008.), Odluka Ustavnog suda Republike Hrvatske broj: U-IIIA-3687/2007 od 26. studenoga 2008.

USTAVNI SUD REPUBLIKE HRVATSKE

4062

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sudac Aldo Radolović, predsjednik Vijeća, te suci Marko Babić, Mario Kos, Davor Krapac, Duška Šarin i Nevenka Šernhorst, članovi Vijeća, odlučujući o ustavnoj tužbi koju je podnijela V. Đ. iz M. L., koju zastupa D. V., odvjetnik u Z., na sjednici održanoj 26. studenoga 2008. godine, donio je

ODLUKU

I. Ustavna tužba se usvaja.

II. Vrhovni sud Republike Hrvatske dužan je donijeti odluku u predmetu koji se vodi pred tim sudom pod brojem Revx-91/08 u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine«, broj 99/99., 29/02. i 49/02. – pročišćeni tekst), podnositeljici ustavne tužbe, V. Đ. iz M. L., određuje se primjerena naknada zbog povrede ustavnog prava iz članka 29. stavka 1. Ustava Republike Hrvatske (»Narodne novine«, broj 41/01. – pročišćeni tekst) u iznosu od 20.900,00 kuna.

IV. Naknada iz točke III. izreke ove odluke bit će isplaćena iz državnog proračuna u roku od tri mjeseca od dana podnošenja zahtjeva podnositeljice Ministarstvu financija Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

1. Na temelju članka 63. Ustavnog zakona o Ustavnom sudu Republike Hrvatske (»Narodne novine«, broj 99/99., 29/02. i 49/02. – pročišćeni tekst, u daljnjem tekstu: Ustavni zakon), podnositeljica je 11. listopada 2007. podnijela ustavnu tužbu radi duljine parničnog postupka, koji se vodi u povodu izjavljene revizije pred Vrhovnim sudom Republike Hrvatske, pod brojem Rev-234/05, smatrajući da joj je povrijeđeno ustavno pravo na donošenje sudske odluke u razumnom roku.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63. Ustavnog zakona, utvrdio sljedeće pravno relevantne činjenice za odlučivanje o povredi ustavnog prava podnositeljice, zajamčenog člankom 29. stavkom 1. Ustava Republike Hrvatske:

Podnositeljica je 30. travnja 1997. podnijela tužbu Općinskom sudu u Malom Lošinju radi utvrđenja.

Do 5. studenoga 1997. održana su četiri ročišta.

Na ročištu održanom 15. prosinca 1997. zaključena je glavna rasprava i donijeta je presuda broj: P-105/97, kojom je odbijen tužbeni zahtjev podnositeljice.

Podneskom od 16. prosinca 1997. podnositeljica se očitovala na dosadašnji tijek postupka.

Podneskom od 28. travnja 1998. podnositeljica je dostavila sudu dodatnu dokumentaciju.

Protiv prvostupanjske presude podnositeljica je 31. prosinca 1998. podnijela žalbu.

Spis je 17. veljače 1999. otpremljen Županijskom sudu u Rijeci radi daljnjeg postupanja.

Presudom Županijskog suda u Rijeci broj: Gž-346/99 od 3. prosinca 2003. odbijena je žalba podnositeljice i potvrđena prvostupanjska presuda.

Protiv drugostupanjske presude podnositeljica je 18. svibnja 2004. izjavila reviziju, a 8. lipnja 2004. prijedlog za ponavljanje postupka.

Rješenjem od 27. siječnja 2005. odbijen je prijedlog za ponavljanje postupka.

Spis je u povodu revizije 18. ožujka 2005. dostavljen Vrhovnom sudu Republike Hrvatske.

Dopisom od 21. studenoga 2005., Vrhovni sud Republike Hrvatske vratio je predmet Općinskom sudu u Malom Lošinju radi utvrđivanja vrijednosti predmeta spora.

Podneskom od 12. prosinca 2005. podnositeljica je naznačila vrijednost predmeta spora.

Na ročištu održanom 26. siječnja 2006. tuženik se očitovao na naznačenu vrijednost predmeta spora.

Podnositeljica je 11. listopada 2007. podnijela ustavnu tužbu.

Rješenjem Općinskog suda u Malom Lošinju od 2. lipnja 2008. utvrđena je vrijednost predmeta spora u iznosu od 3.001,00 kuna.

Spis je 16. rujna 2008. proslijeđen Vrhovnom sudu Republike Hrvatske.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava i odredbama članka 63. Ustavnog zakona.

Ustavna tužba je osnovana.

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak pokrenut je 30. travnja 1997. pred Općinskim sudom u Malom Lošinju.

Međutim, duljina postupka uzima se u razmatranje od 5. studenoga 1997., kada je stupio na snagu Zakon o potvrđivanju Konvencije za zaštitu ljudskih prava i temeljnih sloboda i Protokol broj 1, 4, 6, 7 i 11, 12 i 13 uz Konvenciju za zaštitu ljudskih prava i temeljnih sloboda (»Narodne novine – Međunarodni ugovori«, broj 18/97., 6/99. – pročišćeni tekst, 8/99. – ispravak i 14/02., u daljnjem tekstu: Zakon o potvrđivanju Konvencije), koja Konvencija u članku 6. stavku 1. jamči, između ostalog, i pravo na suđenje u razumnom roku.

Ustavna tužba podnijeta je 11. listopada 2007., a do tog dana postupak nije pravomoćno okončan pa Ustavni sud utvrđuje da je do dana donošenja ove odluke postupak trajao ukupno jedanaest (11) godina, šest (6) mjeseci i dvadeset i šest (26) dana, a nakon stupanja na snagu Zakona o potvrđivanju Konvencije pa do dana donošenja ove odluke postupak je trajao jedanaest (11) godina i dvadeset jedan (21) dan.

4.2. POSTUPANJE NADLEŽNOG SUDA

Do podnošenja ustavne tužbe donijeta je prvostupanjska i drugostupanjska presuda.

U trenutku podnošenja ustavne tužbe, postupak se u povodu revizije podnositeljice vodio pred Vrhovnim sudom Republike Hrvatske.

4.3. PONAŠANJE PODNOSITELJICE USTAVNE TUŽBE
(TUŽITELJICE U PARNIČNOM POSTUPKU)

Podnositeljica ustavne tužbe, kao tužiteljica u parničnom postupku, nije doprinijela duljini trajanja postupka.

4.4. SLOŽENOST SUDSKOG PREDMETA

Prema ocjeni Ustavnog suda, u konkretnom slučaju ne radi se o složenoj pravnoj stvari.

OCJENA USTAVNOG SUDA

5. Ustavni sud utvrđuje da se postupak u pravno relevantnom razdoblju vodio preko jedan (11) godina, što ne udovoljava zahtjevu suđenja u razumnom roku. Imajući u vidu sve navedene činjenice i okolnosti, a naročito da je riječ o predmetu koji nije složene naravi, Ustavni sud je utvrdio da je dugim trajanjem parničnog postupka, podnositeljici povrijeđeno ustavno pravo da zakonom ustanovljeni neovisni i nepristrani sud u razumnom roku odluči o njegovim pravima ili obvezama, koje je zajamčeno člankom 29. stavkom 1. Ustava Republike Hrvatske.

Stoga je u smislu odredbe članka 63. stavka 2. Ustavnog zakona donijeta odluka kao pod točkama I. i II. izreke ove odluke.

6. Sukladno odredbi članka 63. stavka 3. Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na donošenje odluke u razumnom roku, Ustavni sud utvrđuje uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

7. Predsjednik Vrhovnog suda Republike Hrvatske dužan je dostaviti Ustavnom sudu pisanu obavijest o datumima donošenja i otpreme odluke najkasnije osam (8) dana od dana njene otpreme, a najkasnije osam (8) dana od isteka roka.

8. Odluka o objavi (točka V. izreke) temelji se na odredbama članka 29. Ustavnog zakona.

Broj: U-IIIA-3687/2007

Zagreb, 26. studenoga 2008.

USTAVNI SUD REPUBLIKE HRVATSKE

Predsjednik Vijeća
dr. sc. Aldo Radolović, v. r.

Odluka, NN 147/2008-4062